JULIUS NYERERE, (1922-1999), la unua tanzania prezidanto post la sendependiĝo, en 1961, ankaŭ estis la inventinto de la socialismo uyamaa, svahila termino signifanta « familio » larĝasence [1]. En 1977 li fondis la Chama cha Mapinduzi (Partio de la revolucio, CCM, ankoraŭ nun reganta). Markita de kontraŭimperiismo kaj konvertita al katolikismo, Nyerere klarigis sian vizion en 1967 en la Deklaracio de Arusha : naciigoj, kreado de agrokulturaj vilaĝaj komunumoj, vasta eduka politiko. La viv-laboro de tiu, kiun oni kromnomis la mwalimu la « instruisto », daŭre inspiras la politikan vivon de la lando, kiu tamen pasis sub la jugon de la internaciaj financaj institucioj dum la lastaj jaroj de la vivo de Nyerere. Ĉinujo de Mao Zedong estis unu el la grandaj subtenantoj de Tanzanio en la 1960-aj kaj 1970-aj jaroj, kaj unu el la filozofiaj fontoj de la ujamaa. S-ro Humphrey Polepole, ideologia respondeculo de la CCM kaj pri ties komunikado, akceptas la vizitantojn ĉe la sidejo de la partio en la historia koro de Dar es-Salaam. La domo, konstruita de Pekino, regule akceptas delegitarojn de la Ĉina Komunista Partio (ĈKP). Siaflanke, ĉiuj kadruloj de la CCM vojaĝis al Ĉinujo. En la oficejo de s-ro Polepole, grafikaĵo komparas la jarojn, kiuj estis necesaj al Usono kaj Ĉinujo por sin trudi, « en precize sesdek jaroj », kiel la unuaj ekonomioj de la mondo. Sur lia skribotablo malnovaj verkoj de Nyerere apudas Biblion, Koranon, The Looting Machine, de Tom Burgis, ĵurnalisto ĉe la Financial Times, kaj The Governance of China, de s-ro Xi Jinping. S-ro Polepole montras la frazon, kiun li reliefigis per fluoreska skribilo : « Tiuj, kiuj gajnas la koron de loĝantaro venkas. » « La okcidentanoj eble liberigis nin politike, sed neniam ekonomie. Ilia disvolvo-modelo por Afriko malsukcesis, li klarigas. Tio, kion al ni proponas Ĉinujo, ŝajnas la plej adaptita al nia kontinento. Eĉ se nia socialismo estas bazita sur afrikaj kulturaj valoroj, kaj ne sciencaj kiel en Ĉinujo, ekzistas tamen korelacioj, ekzemple rilate al protektismo. » S-ro Polepole de nun ambicias levi la CCM « ĝis la intelekta kaj morala nivelo, kie ĝi antaŭe estis, cele konsciigi la tanzanianojn pri la demandoj de ekonomia liberiĝo » kaj ebligi al sia lando « refariĝi laboratorio de la estonta Afriko, same kiel okazis sub la prezidanteco de Nyerere ». La CCM tiucele kunordigas la estontan Julius Nyerere Leadership School, 45 milionoj da dolaroj-kosta projekto, financata de Ĉinujo kaj konfidita al la China Railway Jianchang Engineering Company. Tiu altlernejo akceptos la aktivulojn de kvin partioj de suda Afriko « ligitaj al la liberigaj luktoj » : la Afrika Nacia Kongreso (ANK) de Sudafriko, la Afrika Nacia Unio de Zimbabvo – Patriota Fronto (ZANU-PF en la angla), la Sud-Okcident-Afrika Popola Organizo (SWAPO) de Namibio, la Movado Popola de Liberiĝo de Angolo (MPLA) kaj la Fronto de Liberiĝo de Mozambiko (Frelimo). Instalita en Kibaha, apud Dar es-salaam, tiu « Lernejo de politika scienco » trejnos la « morgaŭajn gvidantojn », daŭrigas s-ro Polepole. « Ni bezonas fortan kaj etikan aŭtoritaton, kiu certigu la ekonomian evoluadon », deklaris la tanzania prezidanto mem, John Magufuli, okaze de la meto de la unua ŝtono de la lernejo. La ceremonion ĉeestis s-ro Song Tao, respondeculo de la internaciaj rilatoj de la ĈKP, kiu promesis provizi trejnistojn. Jean-Christophe SERVANT